Papersnake/gushiwen huggingface dataset:
安定山
张恪（宋代）

常怀玉垒李谪仙，精神浩瀚游八表。
顶摩苍天弄白日，方丈蓬莱思清矫。
吾乡夙号山水邦，萦青缭白杂苍缥。
人间要自有佳趣。何必陈瞷扶桑晓。
江郎秀色照闽吴，咀嚼自可忘幽悄。
烂柯山与浮云齐，突星骑石凌飞鸟。
何独此山名未燿，无乃潜德避喧扰。
定是壶中小有天，众星未易立谭了。
物之显晦固有数，巧历谁能穷忽秒。
我闻雁岩古业无，山经不载事沉杳。
后世奇秘始发见，游人足迹竟盘绕。
九华妙观人未睹，刘郎当时眼偏瞭。
固知有物必有遇，此理甚明非深渺。
岂惟安定名不腐，自觉刘郎才力少。
我诗那能为重轻，九鼎借助鸿毛小。
群豪自可继唐贤，联名况有诗僧皎。
戏书眼中草木 其二
莫友芝（清代）

若榴叶披蕤，商陆花懒散。荣落无人怜，伴我萧斋晚。
读画史
徐瑞（宋代）

子敬因成駮，曹兴偶画蝇。
初非有意作，意以绝伦称。
铸错吾何恨，求全古所惩。
中年思烂熟，巧力不须矜。
题琴川范静斋
曹俊（清代）

俗尘聊驻足，漂泊水无涯。一梦知休影，三生惜落花。

仙心空水月，韵语问琵琶。莫漫嗟蓬梗，笼诗尽碧纱。
寄米元晖
吴可（宋代）

田庐寂寂近塘坳，仕路纷纷久绝交。
多病未能从五柳，避喧端欲老三茅。
白云那忍閒归岫，紫燕空惭漫累巢。
闻道金坛有仙隐，梦回清月堕林梢。
放步
韩淲（宋代）

家家芙蓉开，步步木犀香。流黄朝绛节，空碧按霓裳。

急景奚足竞，良辰不可忘。玉阶明露盘，珠宫结云房。
陈总领挽诗三首
魏了翁（宋代）

士处宴安日，咸歆节谊名。
范阳徒尔怵，河朔莽然平。
仅识浅利害，恶知真重轻。
开禧忠义传，吾得扈农卿。
偈颂七十六首
释师范（宋代）

健时要坐禅，困时要打眠。
肚饥须吃饭，陆地要行船。
到荆州春物正佳枢使王公招宴欢甚已而幕府诸
孙应时（宋代）

华亭冠层城，满城桃与李。
微风散晴烟，七泽多春水。
龙山集眄，章台见遗址。
感物思无穷，对酒差可喜。
去岁大旱及春雨又霪述忧用汉郦炎韵
林俊（明代）

岁律居以穷，玄冥驾当促。长灯守达曙，准辨看新局。

昨者太无年，十家九不足。东西市门间，老少纷相逐。

祗今云物红，沟渠断还浊。道途几人色，闾巷多鬼录。

值春雨又霪，二麦浑未卜。免租下殊典，赈贷连乡曲。

灾眚孰致之，斯民自无禄。长跪祝圣人，如川又如岳。

遗荣草头露，老去如逝波。长林结稠绿，斤斧无完柯。

閒身寄霞外，萝屋山之阿。开池畜流水，莲实鱼亦嘉。

腴田差岁计，习静看南华。家儿不解事，浪费泥与沙。

瓶空转局蹙，况此乖天和。蠲租值汉诏，邑里无催科。
秋晚杂书三十首
方回（元代）

赋诗学渊明，诗固未易及。
饮酒慕渊明，酒复罕所得。
荒凉数亩园，卜筑未成宅。
此或类陶家，秋菊亦可摘。
古称士希贤，将无肖厥德。
如我于柴桑，往往似其迹。
储粟既以瓶，子尤不胜责。
有时醉欲吟，坌集索逋客。
送戴安仲游楚
黎遂球（明代）

戴子远行色，长天漠漠秋。如何洞庭水，试上岳阳楼。

斗酒易为别，篇诗能壮游。高堂有慈母，风雨慎扁舟。
朝谒待漏偶成咏怀
宋庠（宋代）

天街残月斗城西，五里葱葱瑞雾迷。
仙翰入陪廱泽鹭，晓筹初听汝南鸡。
星翻徼道千庐密，云敛觚棱两观齐。
自顾山林疏贱质，谁将车马载惊鼷。
次韵李公择寄子瞻
苏辙（宋代）

青蒲一下复东来，拥扇西风满面埃。
击柝自营何择地，餔糟同醉未须回。
孤高振鹭瞻初下，淡泊婴儿及未孩。
我亦漂流家万里，年来羞上望乡台。
金缕曲 落花
陶淑（清代）

无计春光老。怅回廊、蝶魂刚醒，莺愁未了。闷把银钩垂不上，偏是沾衣风小。

任铺遍、一阶慵扫。每借栏杆低护住，几多时、却又依芳草。

休独立，空庭悄。

梦回怎奈纱窗晓。转妨它、蛛丝半罥，蜂须乍搅。两架秋千人已去，落向墙头更好。

莫须怨、玉箫声渺。□□□□□□□，月明时、特地添烦恼。

谁又管，绿阴早。
题玉泉寺大师影堂
齐己（唐代）

大化终华顶，灵踪示玉泉。由来负高尚，合向好山川。

洞壑藏诸怪，杉松列瘦烟。千秋空树影，犹似覆长禅。
观游山记感旧寄霍子侔
黄裳（宋代）

故园别后有馀念，旧记重看无限情。山倚日中支暑气，水从云外落秋声。

向前世务心犹壮，忆昔溪居眼自明。携手逸民今在否，杯茶谁与话平生。
和冕仲观试进进士
黄庭坚（宋代）

人围庙垣重，鼓作宫漏晓。
晨门传放钥，坌入荒庭秒。
初如求木猿，稍若安巢鸟。
黄炉答拜辱，月淡秋天杳。
发题疏疑经，按剑或惊矫。
官曹严坐起，迾卒禁纷扰。
儇趋蚁争邱，痴坐鹭窥沼。
江淮有名翬，专场或孤鷕。
袖手深盘礡，乞灵颇澴绕。
稚旄半父子，相面多中表。
鸿将雁行□，牛舐快犊小。
墨泓黦寒云，笔尾撼丛筱。
雕虫寄鼻咏，攘略倾耳剽。
剖蚌得珠难，扬沙见金少。
遗形欹冠屦，忘味弃昫麨。
虽挥鲁阳戈，余勇事未了。
喧哄遂一空，星河明木杪。
送仲时弟
徐经孙（宋代）

江关千里隔山川，有弟能来慰眼前。方喜雁行随处乐，可堪蟾影别时圆。

暑行勿亟宜强饭，湍激多惊莫问船。归到家山相劳苦，团栾恰是菊花天。
挽同年吴子珍名怀珍杭州人能为古文好讲求兵事
张之洞（清代）

文澜不取归熙甫，兵略时同魏默深。声气牢笼羞鹤盖，心期寥寂托牙琴。

倚闾犹自亦添线，为位无端泪湿襟。闻有贤妻堪付托，文园遗稿漫销沉。
阙题
杨碧（明代）

地炉煨柏细生香，自把诗陈奠一觞。过隙光阴蛇赴壑，浮云世事燕翻梁。

儿嬉爆竹连声响，人对灯花共话长。拍拍好怀明日是，江山点景信谁忙。
古泮池杂咏 其三
弘历（清代）

玲珑叠石写三山，古树茏葱出罅间。始自何人注经误，欲因考證未逢閒。
南乡子 其一
佚名（宋代）

梅蕊露鲜妍。雪态冰姿巧耐寒。南北枝头香不断，堪观。

露浥琼苞粉未乾。

画手写应难。横管休吹恐易残。留得佳人临晓际，凭栏。

试把新妆比并看。
月节折杨柳歌十三首 其八 八月歌
陈恭尹（清代）

云气方四除，明月有正色，依依照吾庐。折杨柳，斫尽碍门枝，不患秋光少。
奉和本原教授腊月二十九日过白家桥访彦弟之作
刘崧（元代）

舍弟卜居三里遥，平田亘亩水通桥。草间微雨沾行屐，枝上长风吹挂瓢。

饮兴一时空澥渤，文光五夜烛云霄。屠苏此会谁先醉，还祝高年继子乔。
皖江
李先芳（明代）

皖江阴乍晴，鳞鳞秋浪生。
岸回村树隐，潮落海云平。
鱼米舟中市，人烟水上城。
不须遥问渡，前路是浮萍。
倬彼我系
王勃（唐代）

倬彼我系，出自有周。
分疆锡社，派别支流。
居卫仕宋，臣嬴相刘。
乃武乃文，或公或侯。
晋历崩坼，衣冠扰弊。
粤自太原，播徂江澨。
礼丧贤隐，时屯道闭。
王室如毁，生人多殪。
伊我有器，思逢其主。
自东施西，择木开宇。
田彼河曲，家乎汾浦。
天未厌乱，吾将谁辅。
伊我祖德，思济九埏。
不常厥所，于兹五迁。
欲及时也，夫岂愿焉。
其位虽屈，其言则传。
爰述帝制，大蒐王道。
曰天曰人，是祖是考。
礼乐咸若，诗书具草。
贻厥孙谋，永为家宝。
伊余小子，信惭明哲。
彼网有条，彼车有辙。
思屏人事，克终前烈。
于嗟代网，卒余来绁。
来绁伊何，谓余曰仕。
我瞻先达，三十方起。
夫岂不怀，高山仰止。
愿言毓德，啜菽饮水。
有鸟反哺，其声嗷嗷。
言念旧德，忧心忉忉。
今我不养，岁月其滔。
黾勉从役，岂敢告劳。
从役伊何，薄求卑位。
告劳伊何，来参卿事。
名存实爽，负信愆义。
静言遐思，中心是愧。
青玉案 美人足
沈谦（清代）

双拘巧叠蝉纱腻。须掩在、罗裙翠。半夜潜踪因底事。

月堤苔滑，碧天露冷，满地蔷薇刺。

盈盈最是多风致。掌上何时看详细。可惜浓香闲绣被。

醉醒轻蹴，梦回低挽，搅杀心儿遂。
白马
翁绶（唐代）

渥洼龙种雪霜同，毛骨天生胆气雄。金埒乍调光照地，

玉关初气远嘶风。花明锦襜垂杨下，露湿朱缨细草中。

一夜羽书催转战，紫髯骑出佩騂弓。
蕲口道中三首
王令（宋代）

舟行邈栖迟，江流潏排荡。
鱼惊跃或出，鹭下飞何扬。
交游偶相舍，偃息聊自放。
回首失匡庐，云霏暮方上。
咏八仙 栉发
韦骧（宋代）

搔首意不满，聊凭象栉功。高情唯自适，岂恤鬓如蓬。
英宗皇帝挽辞五首 其三
张方平（宋代）

八月初凉后，千年此去长。朝廷留事典，户牖想容光。

濯景游霄极，乘云返帝乡。春秋大居正，天统付元良。
郝隆晒腹书图
郑思肖（宋代）

七夕庭中罗绮乾，邻家应是鄙儒冠。文章满腹无人识，铺与青天白日看。
闲居杂题五首。当轩鹤
陆龟蒙（唐代）

自笑与人乖好尚，田家山客共柴车。

干时未似栖庐雀，鸟道闲携相尔书。
宿山居
朱庆馀（唐代）

山店灯前客，酬身未有媒。乡关贫后别，风雨夜深来。

上国求丹桂，衡门长绿苔。堪惊双鬓雪，不待岁寒催。
无题
萧澥（宋代）

衣缝密密今垂老，襁褓咿咿渐趁行。
君纵无情到闺阃，那应母子亦无情。
寄湖南赈使吴中丞兼柬秦中丞凤山
邵宝（明代）

两年未报岭南书，却向湖南候起居。赤壁山高三国后，洞庭波阔九歌馀。

楼临江渚曾招鹤，节过乡关不问鱼。淮海相逢同吊古，岳阳回首意何如。
胡和聊用所赠王复翁韵见寄叠韵奉谢
徐瑞（宋代）

世味居然如嚼晚，贫间独爱故丘瓜。
寸心自欲期千载，一理端能贯百家。
为山功夫在进篑，穷源消息间乘槎。
此去相从须有日，裂牍聊当寄梅花。
【商调】二郎神　怨别
杨景贤（元代）

景萧索，迤<辶里>秋光渐老。隐隐残霞如黛扫，暮天阔烟水迢迢。数簇黄花
开烂漫，败叶儿渐零零乱飘。无聊，绿依依翠柳，满目荒芜衰草。
【梧叶儿】凄凄凉凉恹渐病，悠悠荡荡魂魄消，失溜疏刺金风送竹频摇。渐
渐的黄花瘦，看看的红叶老。题起来好心焦，恨则恨离多会少。
【二郎神幺篇】记伊家幸短，枉着人烦烦恼恼。怏怏归来入绣幕，想薄情镇
日魂消。乍离别难弃舍，索惹的恹恹瘦却。
【金菊香】多应他意重我情薄，既不是可怎生雁贴鱼缄音信杳。相别时话儿
不甚好，恨锁眉梢，越思量越思想越添焦。
【浪来里煞】情怀默默越焦躁，冷冷清清更漏迢，盈盈业眼不暂交。画烛荧
荧，他也学人那泪珠儿般落。畅道有几个铁马儿铎，琅琅的空聒噪，响珊珊梆梆
的寒砧捣。呀呀的寒雁南飞，更和着那促织儿絮叨叨更无了。
山馆
余靖（宋代）

野馆萧条晚，凭轩对竹扉。
树藏秋色老，禽带夕阳归。
远岫穿云翠，畬田得雨肥。
渊明谁送酒，残菊绕墙飞。
送何邑侯
欧阳建（魏晋）

官船欲发鼓鼕鼕，一载何因得谢公。日出梧冈鸣老凤，雨来桃浪起真龙。

剑光凌乱台星动，琴调清高玉宇风。他日相逢何处是，东华门外马青骢。
祭酒芮公既殁四年门人吕某始以十诗哭之
吕祖谦（宋代）

殿前拜疏阅群公，献替从违各异同。
陛楯诸郎自相语，白头祭酒最由衷。
追和陶渊明咏贫士
赵处澹（宋代）

嗟予薄罗衲，孑孑将畴依。晨炊井已冻，夜凿邻无辉。

苍苔鸟迹井，卧看孤云飞。老力出市米，溪寒莫忘归。

纤纤山雨微，何以充我饥。习习风吹衣，何以慰我悲。
送任孟材归天台
张弼（明代）

送子抱书还故园，江山渺渺思绵绵。可怜为别当残岁，未必重逢是几年。

客路断𤠔明月下，乡心归雁夕阳边。休将旧业轻抛掷，荡荡天衢好著鞭。
题太平兴国宫留云阁
何致（宋代）

隐约山光到户，萧疏竹影侵窗。
昼静几声啼鸟，夜深一枕寒江。
山翁答无分之句
徐积（宋代）

身边外物虽无语，事到中心自有分。莫道山翁头似雪，心如剑戟气如云。
公说再和并前十五篇辄复课六章用足前篇之阙
苏颂（宋代）

皇华几月案盐池，钩按从来未有知。
隐伏无由逃计最，勤劳长足儆官师。
事逢错节皆投刃，利析秋毫类算棋。
他日朝廷询北事，讲论风俗待陈诗。
睡起
孔平仲（宋代）

睡起西风掠鬓轻，萧然庭院晚寒生。浮云便作飞鸿意，细雨仍兼落叶声。

物不求馀随处足，事如能省即心清。山林朝市皆相似，何必区区隐钓耕。
对花吟
邵雍（宋代）

美酒岂无留客饮，好花犹解向人开。
多情不忍阻花意，未醉何须辞满杯。
自阳山归舟中作
善住（元代）

小麦青青大麦黄，涧松风急夜声长。屩穿细路春泥滑，花落清渠野水香。

岭上独留云作盖，村边多见石为梁。枫桥寺转阊门近，回首西山已夕阳。
泊舟九江城外
郑孝胥（清代）

放怀经世竟何如，幕府休腾北阙书。惆怅浔阳泊舟处，江风黧面对匡庐。
鹧鸪天 其二 题徐心斋内翰之铭秋夜读书图
黄燮清（清代）

澹宕疏帘卷一层。小窗闲对晚灯青。凉分络纬篱边月，秋在梧桐叶外星。

银汉迥，露华明。黄昏院落嫩寒轻。添香补写红衣照，便是当年宋子京。
【越调】斗鹌鹑_阙盖荷枯，
王修甫（元代）

阙盖荷枯，辞柯叶舞，败叶苍苍，残花簌簌。露滴梧桐，霜欺翠竹。景消疏，人凄楚，心上离愁，腮边泪珠。
【小桃红】半帘花影也扶疏，冷落了迎风户。噪晚寒蝉断肠处，谩惆躇，西风夜送帘纤雨。清灯一点，知人潇洒，相伴影儿孤。
【醉中天】彩扇空题句，锦纸谩修书。海角天涯鱼雁疏，千里云山阻。寂寞闲庭院宇，芳心一寸，愁眉两叶难舒。
【天净沙】正欢娱阻隔欢娱，道心毒果是心毒，生拆散吹箫伴侣。不堪言处，痛伤怀凤只鸾孤。
【金蕉叶】没缘受似水如鱼，有分受些枕冷衾寒。地狱海誓山盟，肺腑对何人告诉。
【眉儿弯煞】难由绪，没是处，吃紧有统镘的姨夫。果必是个风流俊人物，又不敢道间阻，间阻，免得那些月底星前悄受苦。
次韵立方何园
沈说（宋代）

春事觉垂垂，春行似后期。
草根花片积，人语鸟声随。
酒病因过量，棋输为好奇。
欲归愁路远，月色若为私。
蒲圻道中遇雪二首
王炎（宋代）

马上寒生手欲龟，田庐人静爨烟稀。
疑逢海上双银阙，想见云中万玉妃。
野店避风聊解辔，地炉围火自熏衣。
劳生今被微官缚，何日衡茅独掩扉。
杂诗 其十三
李复（宋代）

翩翩云间鸟，翠羽光葳蕤。结巢占远林，意与深静期。

盲飙忽号怒，万木无停枝。攲摇不容息，簸荡孤巢危。

遐睇昆崙冈，玉树蔚仙姿。溟海皆震荡，秀立影不移。

空怀高举心，感叹鼓翼迟。
别永福张景山
五迈（宋代）

我友满天下，面交如斗量。
最晚得张子，群中孤凤凰。
秀气分高盖，妙年侔洛阳。
趋向颇近道，才具已老苍。
兰若参文盟，过眼五月疆。
别我求赠言，握手吐肝肠。
学贵根书茂，积贮焉可忘。
如行千里路，须具三月粮。
文亦有活法，先使意气张。
如破勍敌壘，须擒贼中王。
子家蔼文献，庭砌多琳琅。
归欤力种绩，宜亲师友良。
植本日双大，养气日双昌。
学丰敷为文，如富出民藏。
襟期要牵牵，俗物徒茫茫。
他日泉石下，候气视北方。
知有滔滔得，非予谁其当。
真珠帘
朱{日/所}孙（宋代）

春云做冷春知未。春愁在、碎雨敲花声里。海燕已寻踪，到画溪沙际。院落秋千杨柳外。待天气、十分晴霁。春市。又青。又青帘巷陌，红芳歌吹。

须信处处东风，又何妨对此，笼香觅醉。曲尽索余情，奈夜航催离。梦满冰衾身似寄。算几度、吴乡烟水。无寐。试明朝说与，西园桃李。
朝云墓
史申义（清代）

散尽泥金蛱蝶裙，云蓝小袖剧怜君。伤心白鹤峰前路，一树榕阴盖古坟。
秋水阁听客弹瑟
李雯（清代）

阳崖豁秋阴，幽蔼散松柏。高楼起长眺，愁见万里白。

有客携鸣琴，叩弦动清碧。弹作潇湘秋，明湖水空液。

帝子眇何居，楚云在层壁。烟长吴王城，高旻壮修翮。

凄凄鸿雁思，清商宕岩泽。
题方壶真人墨竹歌
张宇初（明代）

方壶之山倚空势，阴壑长竿动千岁。壶子衿情海鹤闲，墨华纵写云烟趣。

遂令倍价重南金，怒发扬眉鲜轻与。只今寥落散骊珠，太息鲸涛渺仙逝。

我昔琼台立雪时，每许馀光发骐骥。廿年弄翰兴莫追，春箨秋筠览苍翠。

云卧丹丘不记年，短筇几顾沧波弃。儗招六逸卜芳邻，旷芳浮缘衰懒至。

坐阅孤标共岁寒，冰霜岂折凌霄气。蚤慕还丹炼汞铅，静探雅操消尘系。

束书须叩刘长生，怡悦何如澹中味。
鲁国太夫人文氏挽词三首 其一
孙觌（宋代）

席宠千龄盛，疏荣一品尊。魏公丞相妇，潞国太师孙。

连骑珂鸣里，交柯戟拥门。平生种玉手，尽室满瑶琨。
璜塘镇上即事
徐方高（清代）

萧然一水石桥横，市小稀闻鸡犬声。近览并无乔木古，遥瞻惟犬野烟平。

艰难编户渔商业，狼藉丰年醉饱情。送客河干心恻怆，居夷浮海叹吾生。
和吕别驾九日登姑苏台韵
史鉴（明代）

偶遇登高节，相为吊古游。砧声吴苑暮，雁影太湖秋。

得句频催和，行杯更旅酬。风流堪入画，妙手学营邱。
离亭燕 旅燕
董元恺（清代）

拂水衔花一片。恰睹双双轻燕。问尔故巢何处是，似向主人依恋。

飞去又飞来，恐被秋风吹倦。

谁系红绡堪羡。谁寄锦书如面。冷落江南烟水候，曾到旧家庭院。

我自故乡遥梦，入关河愁断。
黄美中归自西湖
张鸿佑（清代）

半年离思隔江天，河朔初归访戴船。孤杖曾探天柱月，轻装应带海门烟。

堤边杨柳怀坡老，井底丹砂忆稚川。闻道客途诗兴好，高吟莫惜向人传。
彭婆馆逢韦判官使还
戴叔伦（唐代）

受辞分路远，会府见君稀。雨雪经年去，轩车此日归。

暮春愁见别，久客顺相依。寂寞伊川上，杨花空自飞。
夏循矩先生挽词
林亦之（宋代）

叹惜青灯下，偏旁古字通。
读残五车去，赢得一生穷。
末俗轻前辈，何人念此翁。
伤心旧时宅，飒飒已如空。
句
呼延韩仲（宋代）

况此春欲暮，风温脱花须。
游西湖用中字韵呈直院高舍人
沈继祖（明代）

制兼内外文章伯，远过当年高侍中。运笔不停池水黑，举觞未侍酒珠红。

泛舟但仰膺门峻，登岘夫何湛辈同。傥以言诗许商赐，诗工宁复恨人穷。
贺新郎
张榘（宋代）

萸菊香凝雾。记重阳、才经三日，帨悬朱户。紫殿玉垣称寿斝，潋帨琼花清露。正万里、尘清淮浦。地宝从来标瑞应，甚新曾、秀出金芝树。正此处，诞申甫。
人间小住千秋岁。画堂深、彩侍怡声，慈颜笑语。况是加恩封大国，锦诰鸾翔凤舞。便娱侍、鱼轩沙路。御果金泥宣晓宴，卷宫帘、争看元台母。家庆事，耀今古。
俚言奉送大司徒白翁毕老先生昼锦
邵士逢（明代）

黄阁勋名切上台，赤松何事早归来。东南不复烦筹箸，中外空瞻酌斗才。

手演一函充宦橐，望隆三锡动罘罳。它年屈指蒲轮诏，好向临淄绿野开。
题一天秋月诗卷为侯少府作 其一
胡奎（元代）

玉堂学士老东坡，载酒西湖逸兴多。寄语文章侯少府，一天秋月夜如何。
夜坐念边事
于谦（明代）

萧然一室如僧舍，秉烛焚香坐夜阑。却笑酒酣毡帐暖，谁怜漏永铁衣寒。

安知天下无三杰，但愿军中有一韩。世事关心成感慨，旋移书卷就镫看。
陈仪翔哀词四章 其四
张萱（明代）

赤虬符下白鸡年，客旐吹霜万里船。肯信吟魂迷醉骨，由来才鬼胜顽仙。

常景有诗酬伯茂，文遥无酒荐元延。韶光半百休遗恨，请读南华第二篇。
西谷歌
张嵲（宋代）

西川峰岭皆绵延，一峰突兀如青莲。
崔嵬势压东南倒，穹崇下俯群峰小。
古木阴森寒未凋，长云惨澹晴犹绕。
阴岩积雪溜轻冰，南岭惊春啭幽鸟。
山西有谷闻深曲，中有人家在山麓。
昼掩柴荆鸡犬閒，岁耕烟岫囷仓足。
巫山岷岭遥相连，知是层城几洞天。
避世秦人应绿发，茹芝仙子好朱颜。
寰区丧乱方如许，寸地尺天无安堵。
我欲携家住此山，高谢时人出尘土。
女萝薜荔结为衣，文杏香茅缉为宇。
满谷栽松紫翠寒，漫山种杏赬霞吐。
朝寻石乳丹洞深，暮斸茯苓苍桧古。
山中父老志斯言，他时来访吹笙侣。
拟古五首 其一
方回（元代）

达人安天命，养器以待时。匪谓闭其门，端坐无所为。

东家田中苗，既种且溉之。西家不复尔，秋至或忍饥。

一得异一失，非天有偏私。口实云自求，曷不观诸颐。
过章戴二首
刘克庄（宋代）

曾向明时雪李邕，又闻名在聘贤中。
忆言鸱吻施茅屋，忍见龟贤立柏宫。
杯酒昔常陪贺老，只鸡终待哭乔公。
情知客泪先难制，邻笛那堪咽晚风。
自嘲
陆游（宋代）

僻学论交少，贫居卜地偏。
不逢方谢事，垂老旋希僊。
兀兀醒如醉，昏昏昼亦眠。
却惭农与圃，一饱饯余年。
昼睡
陆游（宋代）

眼昏妨读书，不睡复何如？拥被新寒里，伸腰午饭余。
断香萦倦枕，疏雨滴前除。
未竟华胥乐，茶瓯莫唤渠。
渌罗晴昼
古汴高士（宋代）

第一岩前景若何，江流潋滟漾晴罗。
游仙道士无萦击，也共白云栖一窝。
次韵昌甫九峰留诗 其一
韩淲（宋代）

远峙山常峻，幽泉水自泠。几回灵井曲，如入九峰屏。

雅以平生旧，空怀万古灵。诗成霜露湿，原上草青青。
留山中诸君子见访
曾巩（宋代）

茅舍开扉胜事稠，况携佳客此中游。
妖红落后坚松在，南涧清中野潦收。
林带寒烟如水合，山含晴日似尘浮。
不嫌淡薄幽人趣，欲进藜羹更少留。
咏怀古迹十首 其九 呼鹰道
郑学醇（明代）

歌舞岗前谷变陵，秋深狐兔待呼鹰。崖头细菊临风倚，不管人间有废兴。
送通上人为长芦行乞
饶节（宋代）

白蘋风作蓼花秋，万顷寒涛卷底流。八百道人禅定起，送君持钵上行舟。
菩萨蛮
黄庭坚（宋代）

轻风袅断沈烟炷。霏微尽日寒塘雨。残绣没心情。鸟啼花外声。离愁难自制。年少乖盟誓。寂寞掩朱门。罗衣空泪痕。
仲夏即景
赵友直（宋代）

五月憩孤村，幽情夐不群。
鹭飞天上雪，鸥渡渚中云。
翠麦刚才刈，青苗又复芸。
浮生行乐耳，世事不须论。
晚步
刘得仁（唐代）

野步晚悠悠，山光澹早秋。远空沦日脚，多稼没人头。

古木蝉齐噪，深塍水慢流。幽居回不近，秋策却堪愁。
次韵曾公衮
毛滂（宋代）

翩翩公子蚤知名，诗句年来特地清。
客馆可应堪倒屣，芜编曾不累悬衡。
南飞倦翮都无兴，北道主人终有情。
想见绿疏前夜雨，跳珠甃玉伴吟声。
寄集庆开山
释智愚（宋代）

如意来尸释梵宫。雨花狼藉湿春风。
自惭老矣无灵骨，日在深云听讲钟。
奸老革
李东阳（明代）

奸老革天下，宁有多许贼？潼关以东大有人，悔不尽杀江
都民。
民不欲多多即乱，安得龙舟数千夫八万。
君不见江都城外人图侬，那能更到丹阳宫。
力疾山下吴村看杏花十九首
司空图（唐代）

春来渐觉一川明，马上繁花作阵迎。

掉臂只将诗酒敌，不劳金阵助横行。

阊阖曾排捧御炉，犹看晓月认金铺。

羸形不画凌烟阁，只为微才激壮图。

镜留雪鬓暖消无，春到梨花日又晡。

移取扶桑阶下种，年年看长碍金乌。

折来未尽不须休，年少争来莫与留。

更愿狂风知我意，一时吹向海西头。

才情百巧斗风光，却笑雕花刻叶忙。

熨帖新巾来与裹，犹看腾踏少年场。

浮世荣枯总不知，且忧花阵被风欺。

侬家自有麒麟阁，第一功名只赏诗。

白衫裁袖本教宽，朱紫由来亦一般。

王老小儿吹笛看，我侬试舞尔侬看。

单床薄被又羁栖，待到花开亦甚迷。

若道折多还有罪，只应莺啭是金鸡。

近来桃李半烧枯，归卧乡园只老夫。

莫算明年人在否，不知花得更开无。

汉王何事损精神，花满深宫不见春。

秾艳三千临粉镜，独悲掩面李夫人。

能艳能芳自一家，胜鸾胜凤胜烟霞。

客来须共醒醒看，碾尽明昌几角茶。

造化无端欲自神，裁红剪翠为新春。

不如分减闲心力，更助英豪济活人。

徘徊自劝莫沾缨，分付年年谷口莺。

却赖无情容易别，有情早个不胜情。

闲步偏宜舞袖迎，春光何事独无情。

垂杨合是诗家物，只爱敷溪道北生。

亦知王大是昌龄，杜二其如律韵清。

还有酸寒堪笑处，拟夸朱绂更峥嵘。

潘郎爱说是诗家，枉占河阳一县花。

千载几人搜警句，补方金字爱晴霞。

行乐溪边步转迟，出山渐减探花期。

去年四度今三度，恐到凭人折去时。

此身衰病转堪嗟，长忍春寒独惜花。

更恨新诗无纸写，蜀笺堆积是谁家。

昨日黄昏始看回，梦中相约又衔杯。

起来闻道风飘却，犹拟教人扫取来。
水调歌头（寿赵提刑）
马子严（宋代）

万仞鹅湖顶，千岁矫苍龙。楼台一簇，仙家遥寄五云中。天上朝元佳节，人世生贤华旦，瑞气郁葱葱。六辔耀闽海，列郡喜趋风。

记昔年，当此际，早梅红。插花饮酒，狂歌醉舞寿昌宫。零落青袍如旧，敛板绣衣庭下，欣见黑头公。王室要师保，叔父忽居东。
五路岭
强至（宋代）

一径高盘十里馀，人心马足厌崎岖。
只凭顽石专为险，不识青云自有衢。
地气难通树多瘦，阳晖应近草先枯。
我行方欲奋遐蹠，顾尔安能碍坦途。
甘露寺
梅尧臣（宋代）

曾非远城郭，寂尔隔嚣氛。
尚有南朝树，能留北固云。
川涛观海若，霜磬入江濆。
卫国丹青在，孤堂绿桂薰。
咏草
韦骧（宋代）

萋萋广原上，苒苒曲江湄。人迹不到处，春风似有期。

句牵碧成阵，蒙蔽密如丝。待看野火烈，百虫悲不悲。
午日西溪宴集歌
孙传庭（明代）

五月五日霁色鲜，西溪开宴罗群贤。薰风微动水清涟，宝树琼群纷四筵。

王郎善谑至独先，往往令人发狂颠。雄饮真如吸巨川，髯张意兴凌青毡。

挥麈能谭秋水篇，曹生雅是青门传。畏饮却知听管弦，窦叔愿者亦复然。

刘家兄弟殊翩翩，伯仲叔季华萼联。阿侄文采独披宣，太学冯君任侠偏。

一掷能轻百万钱，弟充落魄爱逃禅。两郎词坛何蹁跹，元三时花美女妍。

令我一见心诚怜，元瑞奇古薄丹铅。欲夺苏韩印独专，相马常思九方歅。

犹子修隐文行全，朝舞莱衣夕韦编。宸居早著祖逖鞭，群季俊秀皆惠连。

独有六古堪比肩，余家大阮尽招延。新叔扬州跨鹤还，不贪腰无十万缠。

纶叔脩饬自娟娟，吉叔临池笔如椽。常来醉倒习池边，健叔绝伎擅鸣弦。

时向新丰酒家眠，德叔尤喜酒如泉。经叔□□美且鬈，瑞儿才知放纸鸢。

相与调笑弄潺湲，亲知骨肉相周旋。固知此乐属性天，况复良辰美景骈。

少长杂列不问年，登高临水随其便。主宾迭进摇画船，夹岸歌儿唱采莲。

鸣筝挝鼓声阗阗，柳外新月一钩穿。长去少留素手牵，更纵兰桡破暝烟。

一曲沧浪意欲仙，曾闻沧海变桑田。金谷兰亭久弃捐，及时我辈毋拘挛。
夜飞鹊
刘辰翁（宋代）

何曾见飞渡，年又年痴。今古相望犹疑。朱颜一去似流水，断桥魂梦参差。何堪更嗟迟暮，听旁人说与，此夕佳期。深深代籍，盼悠悠、北地胭脂。谁寄扬州破镜，遍海角天涯，空待人归。自小秦楼望巧，吴机回锦，歌舞为谁。星萍耿耿，算欢娱，未省流离。但秋衾梦浅，云闲曲远，薄命同时。
读天宝事
杨万里（宋代）

日晚无烟起御厨，野人豆饭未嫌粗。
问知云子炊香日，政是梨花带雨初。
送陈通卿赴省
曾丰（宋代）

闽南江西人，蓬梗适相会。
妙龄华发身，气味适相爱。
问其先世谁，意者了翁派。
肯学喜文章，绰有风流在。
自余锻链方，犹鼓多炉鞲。
自余组织工，犹勘我机械。
一投百无牾，始契终不外。
漕台开棘围，非金必沙汰。
也为八韵谐，辄擅诸生最。
明年动春官，再捷惊晚辈。
御楼尽刻长，入赴集英对。
危言撄龙鳞，稳步踏鹏背。
口占诗
袁华（明代）

春塘杨柳未飞绵，已有清阴覆画船。
好倩吴姬歌《水调》，不辞有罚酒杯传。
和李才甫先辈快阁五首
黄庭坚（宋代）

赤栏终日倚西风，山色挼蓝小雨中。
将老鬓毛秋著木，相思亲旧水连空。
有令赋残荷遂口占
陈昂（宋代）

万木方零落，荷先叶自伤。
既圆应有破，久翠渐多黄。
盖或随波荡，茎犹惹露香。
蓐收无赖日，恼杀两鸳鸯。
题六画 渊明
释善珍（宋代）

寄奴开国势龙骧，转眼更齐又换梁。惟有先生赋归去，至今犹是晋文章。
徵招 得夔生白门书却寄
王鹏运（清代）

雁声催落空梁月，凄然顿惊离绪。料得据梧吟，镇沈冥谁语。

露绪彫枉渚。更休问、采香俦侣。赖有西山，向人依旧，数峰清苦。

独酌不成欢，霜风紧、落叶打窗如雨。萧瑟对江关，忆兰成词赋。

秣陵秋几许。定愁满、古台烟树。夜堂悄，有梦从君，化断云千缕。
襄阳赋秋日江梅菊花
陈造（宋代）

秋香冬艳各时宜，叵怪花神令出奇。
金菊正含霜晓秀，江梅不待雪寒期。
帽欹同伴龙山醉，诗到终嫌驿使迟。
陶杜当时傥经目，定并东合赋东篱。
折丹桂（端复受官并序·通奉尝欲为先硕人篆帔，命为诗语，某献语曰：）
程大昌（宋代）

“诗礼为家庆，貂蝉七叶余。庭闱称寿处，童稚亦金鱼。”通奉喜，自为小篆，缀珠其上。今此小孙端复以近制奏官，感记旧事，为词以歌之，曼往为弟侄一笑。

童年未晓君恩重。教得能趋拱。重亲带笑酌天杯，听祝语、殷勤捧。

青衫得挂尤光宠。桂是蟾宫种。诗书浓处便生枝，但只要、频浇壅。
谪居黔南十首 其十
黄庭坚（宋代）

病人多梦医，囚人多梦赦。如何春来梦，合眼在乡社。
仙掌峰
韦骧（宋代）

巨灵前事杳难评，融结皆由造化成。山历古今常似掌，地当西化是扶倾。

擘开太华几千仞，指出飞鹏数万程。岁旱定须先展效，力推云雨救苍生。
巫山高吊友人丧妾
苏葵（明代）

巫山高高几千尺，峰峦十二森相逼。襄王昨夜梦中人，楚宫回顾无颜色。

可怜刻漏未移时，雨散云收杳无迹。鹤唳猿啼不可闻，月冷风清夜岑寂。

只今空对巫山青，翠黛云鬟如有情。春风二月山花发，花不能言梦不成。

侍臣宋玉归何处，千愁万恨无人赋。旧事悠悠付水流，却与巫山共今古。

巫山兮，何时平。不如蓬莱隔弱水，望之不见愁不生。

巨鳌不死愚公老，谁踢阳台使翻倒。
晚步至湖上
陆游（宋代）

柴车无与驾，篷艇亦须人。
赖有拄杖子，能扶羸病身。
云山翠屏合，烟月玉钩新。
萧散湖塘路，微风吹葛巾。
高祖试剑石
李新（宋代）

拔山盖世何为者，三尺青龙不切泥。
且向断崖聊一试，如闻鬼母夜悲啼。
依韵和智谦上人送李相公赴昭武军
李中（五代）

暂别庙堂上，雄藩去豁情。秋风生雁渚，晚雾湿龙旌。

吟里过侯服，梦中归帝城。下车军庶乐，千里月华清。
于北平作
李世民（唐代）

翠野驻戎轩，卢龙转征旆。遥山丽如绮，长流萦似带。

海气百重楼，岩松千丈盖。兹焉可游赏，何必襄城外。
诗送吴丈宾州使君元丰乙未
米芾（宋代）

万里相分又一时，怜君身世半差池。老来犹得安城守，夜召尚淹宣室思。

越岭寒横迎吏谒，荆云暮合燕归迟。江湖还送天涯客，憔悴江湖更别离。
秋日
陈与义（宋代）

琢句不成添鬓丝，且搘筇杖看云移。
槐花落尽全林绿，光景浑如初夏时。
太白酒楼
何家琪（清代）

云中携到惊人句，千载风流第一楼。白日长安全在眼，青天蜀一独昂头。

后来狂客才谁敌，生不同时我独愁。当世骑鲸仙再返，洛阳无路问糟丘。
题惠崇并禽图
周密（宋代）

雪尽江南二月初，并禽高下自相呼。静中乐意无人见，一片春声在画图。
戏友人
严粲（宋代）

今朝有清兴，无处觅诗人。寺占房空锁，窗窥榻有尘。

寻芳知尚早，报谒未应频。只在城中醉，烟云满澹津。
显仁皇后挽词三首 其三
张纲（宋代）

仗去慈宁殿，神归永祐宫。问安迷辇道，洒泣恸宸衷。

水逝长江月，天号宰木风。平生尚慈俭，流泽到无穷。
满江红
冒禹书（清代）

去未经旬，恰早是、两年离别。猛忆着、古寺桥东，叮咛难决。

老我岁华如伏骥，怜卿薄命同飘叶。任楼头、柳色又青青，心常结。

试春日，传柑节。旧时恨，新愁叠。凭半幅鱼书，衷怀私泄。

一夜西风吹驿使，数声残角敲霜月。总关心、情况两茫然，共谁说。
五月二日自大浃江出海
吴瞻泰（清代）

威远城边出，苍茫烽火台。鱼真挟浪起，人自御风来。

万里孤帆远，三山一夕开。平生怀壮志，击楫兴悠哉。
再次
陆釴（明代）

庭窗月落窗户幽，灯影离离照良夜。
吾侪口业不容己，白战相良未相下。
兰焚膏灭不自惜，绿发红颜暗中泻。
隔床颓呼喜弥明，当坐相讥畏陈亚。
少年心事老人身，风情一夕聊相借。
僵僮误触屏风倒，腊泪半欹灯晕谢。
黄纸红旗竞世尘，青蹊布袜抛江舍。
可怜麋鹿强冠裳，横出终应似姜蔗。
百年勋业安可期，四十头颅那复怕。
郑虔樗散与时违，犹幸曾无官长骂。
和因观罩鱼斫鲙 其二
韦骧（宋代）

昔咏洗刀鱼眼红，少陵才思摩秋空。今朝大嚼有馀兴，佳句复出文章翁。
日苦短辞九章
贝琼（元代）

日苦短，夜何长，蟋蟀悲鸣在北堂。白露下，河汉明，黄姑织女东西望。

抚云和，荐清觞，同心胡为各一方。麟有趾，凤有章，苍姬感之国乃昌。

世之微，佞为良，铅利一割投干将。悦巧辞，隳大防，蟾蜍食桂廱毙桑。

圣去鲁，轲游梁，道既枘凿徒伥伥。昔少壮，今老苍，朝荣暮歇同舜英。

胡不归，阻异乡，孰假以翼今高翔。
待魏丞相汪尚书赵侍郎致语口号
史浩（宋代）

燕集西湖锦绣围，花迎晴晓露方晞。把杯且共寻前约，控手何方悟昨非。

已喜一翁归绿野，更看三杰上黄扉。云台指日标鸿烈，应许严陵老钓矶。
同室
仇远（元代）

同室过百指，一官寝四年。
幸无乞米帖，何取买山钱。
止酒陶元亮，思归孟浩然。
乾鱼兼菜把，颇胜酌贪泉。
简竖儒
刘兼（唐代）

蹄涔岂信有沧浪，萤火何堪并太阳。渊奥未曾探禹穴，

矜夸便拟越丘墙。小巫神气终须怯，下里音声必不长。

近日冰壶多晦昧，虎皮羊质也观光。
静舍与蔡秀如承事会话
释道潜（宋代）

浮云无根蒂，合散不可拘。忽然随高风，千里各须臾。

吾生共天随，出处良亦如。忆昔淮水滨，与君倾盖初。

翘翘两弟昆，文彩照冰壶。门阑本世胄，折节胜寒儒。

扁舟倚高岸，为我饭伊蒲。清谈落犀麈，鄙吝惊扫除。

一别今四载，相忘寄江湖。朅来过汝颍，吊旧投生刍。

夤缘访山水，岁晚倦回车。萧萧古寺底，彷佛日已晡。

闻君户外音，倒屣迎前趋。胡为乎来哉，吏牒颇驰驱。

高材困所役，何似林间樗。清寒凛败屋，猛燄焚枯株。

胡床坐相对，气貌温以舒。明朝各异县，那得同蘧庐。

无烦叹离索，且尽一笑娱。
临江仙
陈克（宋代）

枕帐依依残梦，斋房匆匆余酲。薄衣团扇绕阶行。曲阑幽树，看得绿成阴。

檐雨为谁凝咽，林花似我飘零。微吟休作断肠声。流莺百啭，解道此时情。
风阻岳州
钱之青（凤文）（清代）

帆指潇湘去，其如风雨何？秋声岳阳树，寒色洞庭波。

欸乃渔歌起，微茫雁影过。昔贤临望外，触绪感怀多。
立春帖子·太上皇后阁
周必大（宋代）

早正中闱妇道成，曾裨内禅母仪新。
如今永与勋华主，共享千春及万春。
次韵诸公绝句 其二
陈造（宋代）

荆玉骊珠忽满前，未须攻石探涛渊。南帆自诧归装富，准拟重呼阿买编。
冬夜即事
曾巩（宋代）

印奁封罢阁铃闲，喜有秋毫免素餐。
市粟易求仓廪实，邑尨无警里闾安。
香清一榻氍毹暖，月淡千门霿凇寒。
闻说丰年从此始，更回笼烛卷帘看。
容大师水陆升座说偈
释心月（宋代）

末山一境不露顶，直下全超五障身。
佛国无边皆自己，台山大会付何人。
苾蒭草碧枝枝秀，菡萏花红叶叶新。
外祖深恩只者是，一菴和气暖於春。
舟宿吊钟潭漏雨
张天赋（明代）

欲买兰舟笑乏钱，破篷仰面见青天。滴来寒雨何堪苦，惊起游青不得眠。

梅信有春何日转，柳丝无力被风牵。阴晴望下都休管，造化应知不倚偏。
午热登多稼亭五首
杨万里（宋代）

不是城中是甑中，雨余日色更明红。
若为飞上金山顶，独立长江万里风。
和元八侍御升平新居四绝句。看花屋
白居易（唐代）

忽惊映树新开屋，却似当檐故种花。

可惜年年红似火，今春始得属元家。
颂古二十七首
释云贲（宋代）

日暖风和景更奇，华华草划露全机。
荼醾一阵香风起，引得游蜂到处飞。
證道歌 其六十三
释印肃（宋代）

观恶言，是功德，妙明岂假旃檀刻。一言一喝彻圆音，不用耳闻须得得。
三吴漫游集唐
方凤（宋代）

边风萧飒动江城，独上高楼故国情。
碛裹征人三十万，空教弟子学长生。
拨棹歌 其三十八
德诚（唐代）

晴川清濑水横流，潇洒元同不系舟。长自在，任夷犹，将心随逐几时休。
太白词
苏轼（宋代）

骑裔裔，车斑斑。
鼓箫悲，神欲还。
轰振凯，隐林谷。
执妖厉，归献馘，
千里肃兮。
访徐道人
郭礼（宋代）

为觅扁舟问隐沦，白云何处是通津。
瑶华满地君堪拾，始信青山不负人。
示长安君
王安石（宋代）

少年离别意非轻，老去相逢亦怆情。
草草杯盘共笑语，昏昏灯火话平生。
自怜湖海三年隔，又作尘沙万里行。
欲问后期何日是，寄书应见雁南征。
咏怀
黄师参（宋代）

南国有佳人，不数阴丽华。长年事絺葛，无语吟柳花。

平生父母心，岂不愿有家。纷纷轻薄儿，媒氏空自哗。

失身死堪羞，失时未须嗟。
同颜使君真卿、李侍御萼游法华寺登凤翅山望太湖
皎然（唐代）

双峰开凤翅，秀出南湖州。地势抱郊树，山威增郡楼。

正逢周柱史，来会鲁诸侯。缓步凌彩蒨，清铙发飕飗.

披云得灵境，拂石临芳洲。积翠遥空碧，含风广泽秋。

萧辰资丽思，高论惊精修。何似钟山集，征文及惠休。
登岱同伊仲平徐梧生榕生兄弟 其五
陈宝琛（清代）

南下随涧流，路回涧忽避。稍东蹴乱石，活活浅可揭。

陟冈见广坪，明灭石经字。龙泉出其巅，下与涧水会。

洗成一片雪，渟滀有馀地。临流听未餍，閒道蹑我至。

小庵便食宿，折补昨失睡。梦魂在何峰？是处响湍濑。
酬袁守方秋崖遗宝带桥诗以雇我老非题柱客
包恢（宋代）

指麾谈笑间，朗若月出云。
放之准四海，经济要属君。
三游洞
苏泂（宋代）

悬崖三百丈，五里到松门。
路尽始佳处，苔深无屐痕。
细泉牛乳滴，亭午艾香温。
舟楫红行疾，无劳具酒尊。
投翰林萧侍郎
张蠙（唐代）

九仞墙边绝路岐，野才非合自求知。灵湫岂要鱼栖浪，

仙桂那容鸟寄枝。纤草不销春气力，微尘还助岳形仪。

从来为学投文镜，文镜如今更有谁。
遣兴兼寄豫章二弟 其三
李彭（宋代）

龙沙季子在原乐，不肯附书黄耳来。滕王阁上觅佳句，铁柱观头行几回。
和和人周次山行
孙应时（宋代）

衡宇归来后，瓶储不愿馀。
兴公遂初赋，叔夜绝交书。
已怯伤弓翼，独叹涸澈鱼。
春风到兰室，隐几正如如。
自在观音赞
释心月（宋代）

日高花影重，风暖鸟声碎。
在在圆通门，门门观自在。
宝陀峰顶较些些，片月分辉照沧海。
劝徒铭
释惟照（宋代）

身心无拘，动寂无知。如大死人，无倚无依。无拘者宽，无知者安。

无内无外，无定无观。无适无莫，无造无作。无去无来，无好无恶。

一道清虚，万法如如。愚极成智，智极成愚。超诸数量，孰云比况。

净尽不留，无法可尚。识不可识，智不可知。谁家之子，兀然巍巍。

巍巍不存，根尘颖脱。如憨如痴，落落魄魄。不惜口业，为了说破。

笑杀阇梨，山僧罪过。
过斮胫河
袁宏道（明代）

北风浩浩吹酒池，万娥夜舞糟丘堤。飞廉手把火旗麾，少师局天不敢啼。

是时独夫眼方缬，古鼎排庭沥豹血。妲己颓红倚曲栏，野人霜下踏冰裂。

须臾縳致轩墀前，皴肌凛凛颠垂雪。斮胫传视血淋漓，仰天大笑璎珠绝。

已见愚臣心孔多，又见耄叟骨如铁。殿外执圭声唯唯，圣度如天鉴似水。

西方罪臣老更尪，口衔枯草谈阴阳。朝披雨雪夜眠霜，哀茕瘗朽目汪汪，何异爝火仰三光。
晚步西园
范成大（宋代）

料峭轻寒结晚阴，飞花院落怨春深。
吹开红紫还吹落，一种东风两样心。
送史殿丞之任封州
林逋（宋代）

炎方将命选朝伦，治行何尝下古人。
拥旆肯辞临远都，登舻还喜奉慈亲。
水连芳草湖南地，烟隔寒梅岭上春。
若过中途值归雁，慰怀能与致音尘。
李提举
林希逸（宋代）

荣涂久历似羊肠，蓬省归来发欲黄。麟笔正烦朱邸客，骃丝还要锦窠郎。

观鱼濠上归思切，吟雁峰前遗爱长。金凤赓酬知乐甚，玉楼谁召去何忙。
武溪深呈广帅蒋修撰
郭祥正（宋代）

滔滔武溪一何深，源源不断来从郴。流到泷头声百变，谁将玉笛传馀音。

潺潺泠泠兮可以冰人心，胡为其气兮能毒淫。汉兵卷甲未得渡，飞鸢跕跕堕且沈。

天乎此水力可任，蛮血安足腥吾镡。功名难成壮心耻，马革裹尸亦徒尔。

伏波一去已千年，古像萧萧篁竹里。风来尚作笛韵悲，宛转悠扬逐船尾。

如今天子治文明，柔远怀忆昌黎氏。始末缘何不相类，能言佛骨本无灵。

可惜咨嗟问泷吏，湘妃之碑尤近怪。颇学女巫专自媚，固当褒马聊黜韩。

湘妃之碑尤近怪，颇学女巫专自媚。固当褒马聊黜韩，补葺须令贤者备。

元戎喜遇蓬瀛仙，武溪探古传新篇。东君吁嘻龙蜃走，北斗挹酌河汉悬。

劝君莫倚陇笛之悲音些，劝君清歌兮投玉琴些。

琴声为出尧舜心，尧舜爱民无远迩。君不见薰风来自南些。
榆林道中
康弘勋（明代）

已过皋狼镇，行行秋色中。晓霜明佩剑，残月上雕弓。

草带三边雪，雕盘万里风。客心似红日，常傍海云东。
病中
王铚（宋代）

久知身是幻，况复病相侵。
古寺松篁瘦，山空雨雪深。
定知书不达，岂有客相寻。
伴我残灯火，应知夜夜心。
汉金釭歌
孔璐华（清代）

一锊金釭忆汉年，汉宫遗制至今传。赵家姊妹今何处，燕燕飞今绝可怜。

双双燕入昭阳殿，班姬辞辇甘秋扇。黄金作屋贮温柔，《西京杂记》分明见。

专宠承恩望久长，玉阶铜沓斗新妆。碧栊朱户参差起，歌舞声中夜未央。

此釭嵌璧锁深阁，象床熊席明珠蛤。白璧蓝田似列钱，釭中翠羽涂金合。

汉宫劫后久成灰，春风惟有野棠开。美人黄土归何处，此时犹见燕飞今。

当年威斗尽颠倒，鼎在陶陵亦难保。千年未损古金纹，农夫犹得耕芳草。

可怜涎涎啄王孙，釭上泥巢旧有痕。一镮人手寒金重，不打仓琅古木门。
山中戏问韦侍御
白居易（唐代）

我抱栖云志，君怀济世才。常吟反招隐，那得入山来。
夏夜
余玉馨（明代）

微月近前庭，风凉玉露零。香眠花里蝶，星坠柳梢萤。

玉漏频传箭，银河若建瓴。徘徊不成寐，起傍小池行。
玉岩忘归
胡榘（宋代）

穹岩如屋耸翚飞，竹树参差一径微。
凌绝空虚真出世，徘徊朝夕竟忘归。
参高亭 其二
张元祯（明代）

冰天桂海满才名，皓发童颜称上卿。江右到来三尺重，扁舟归去一帆轻。

雪消南浦伤心碧，梅吐西湖扑鼻清。欲卸朝衫恐难必，寿朋胥试有深情。
浪淘沙令 咏莎滩
张肯（明代）

雨过碧云秋，占断滩头，沧浪翻处湿纤柔。谁展翠茵平似剪，宿鹭眠鸥。

沙尾远凝眸，雨惨烟愁，萋萋不共水东流。几度渔人来傍宿，绿映孤舟。
凤嶂旸晖
白云端（明代）

彩嶂曾来丹凤鸣，万年由此得芳名。轻烟黯淡凝朝露，斜日苍茫弄晚晴。

佳瑞祇应翔玉阙，德辉犹自下山城。地钟灵异文风秀，杳霭时闻子夜笙。
又次韵答之十首 其六
释德洪（宋代）

此法从来妙莫穷，何须痴坐学观空。劈开结角罗纹处，摄入圆伊三点中。
寄闽中溪寺
释文珦（宋代）

独宿闽溪寺，中宵梦自惊。
月斜移树影，风急转滩声。
起对清秋色，难为远客情。
云山千万叠，何处是神京。
橘二首
赵与？（宋代）

倦客沧浪意，扁舟汗漫游。
云归林屋晚，木落洞庭秋。
此地真堪老，中原卒未休。
可知侯万户，不似橘千头。
送棋待诏朴球归新罗
张乔（唐代）

海东谁敌手，归去道应孤。阙下传新势，船中覆旧图。

穷荒回日月，积水载寰区。故国多年别，桑田复在无。
荐饥 其一
章甫（宋代）

陇亩还枯旱，锄犁谩苦辛。饥寒知不免，盗贼恐相因。

忧国书生志，安民圣主仁。丰凶端有数，天本爱斯民。
暇日约诸友生饭於石泉以讲居贫这策枢密富丈
李弥逊（宋代）

夕郎富文采，早岁从君轩。
承明久厌直，著书效文罗。
十年坐兰久，鼻观参晨烟。
撑肠正患多，教外多穷研。
岂惟寄绝交，对客今忘言。
肯违莲社友，来从竹林贤。
过黄泥坂
袁说友（宋代）

牵车缓上黄泥坂，复岭重岗甚前日。
跻攀千级下如之，十里三山三降陟。
平生两脚疲辛酸，岁晚行路熟蹒跚。
人言蜀道如登天，未必登天如此难。
兴元府园亭杂咏·四照亭
文同（宋代）

峦岭附梁山，汀洲随汉水。
秋容上屏障，左右二百里。
此景谁能论，残霞独凭几。
宫词
宋白（宋代）

御制新成喜雪篇，六宫传写满香笺。
金銮殿女曾偷和，不敢将呈万乘前。
再答景叔
黄庭坚（宋代）

女三为粲当献王，三珍同盘乃得尝。
甘泉下浇藜苋肠，令我诗句挟风霜。
小人食珍敢取足，都城一饭炊白玉。
赐钱千万民犹饥，雪後排檐冻银竹。
失题 其一 画檐花影
徐庸（明代）

东风亭馆散香埃，秾杏夭桃几树开。丽日转高花有影，分明移上画帘来。
简赵子昂
牟巘（宋代）

君维大雅姿，被服蔼兰荪。胸次综流略，本本又元元。

手追七子作，凌厉气所吞。馀事到翰墨，藉甚声价喧。

居然难自藏，珠玉走中原。四年郎省户，小滞当高鶱。

肯来为多士，复除布春温。力争吾道回，中流收崩奔。

眷言维桑旧，从容驻輶轩。我亦喜再见，一笑略寒暄。

首诵新诗章，两耳为君尊。高情殊磊落，俗子何足论。

顾我寂寞地，无物当赠言。乃复携尺纸，看君醉墨翻。

霜木石共老，野竹翠不蕃。落笔频申顷，岁晚古色存。

思君时一把，此意期勿谖。
送云山文先生吏部赴召
阳枋（宋代）

云山至宝非和璧，光耀煜天难毖密。
一朝天子闸坤珍，此宝肯炎蜀人出。
宝生蜀东六十年，蜀势关吴妙陈述。
蜀为头目吴腹心，头目清明腹心佚。
蜀为藩篱吴奥堂，藩篱坚固奥堂实。
蜀若颠危忧在吴，夔峡岂能遏并溢。
自从蜀口弃三关，托里金城更崷崒。
戎马冲奔二十年，此城处处皆屹立。
虔刘俘掠技已穷，群聚宝峰频出入。
抵碍坚城不得战，转攻云诏谋虚袭。
欲践辰沅闯广南，后顾有蜀还恧尼。
留屯汉中缀秘师，计俊万全无一失。
我向嘉渝重大屯，大理垂军须缩絰。
夷陵近闻列守戍，似谓蜀险为难必。
或言东晋不用蜀，是时南北只守一。
如今敌人干腹来，不思保蜀更何术。
莫虞海道要先防，云涛涌沸蛟鼋栗。
臣宝一战振天威，
至今敌胆犹惕怵。莫忧淮堧近健康，
万柁膛师人素习。踏车横江臣世忠，
北人川，蜀事艰难今转急。
井络丘墟烟火空，荆棘漫弥虎窟室。
频年旱叹民流亡，褚无完掌瓶无粒。
兵将愿射干狼毒漫战吻，芝术参苓难愈疾。
恳切深惟保蜀方，蜀苟措安国宁谧。
次韵马参谋新作山亭
叶梦得（宋代）

家山千仞耸亭亭，梦绕苕溪十里青。苦厌簿书迷老景，坐怀丘里寄颓龄。

稚川可复寻勾漏，灵运能忘过始宁。叠石且从开小径，苦寒仍喜报馀馨。

天工未拟藏遗巧，物态何曾有遁形。散策便思穿窈窕，沉钩真欲钓清泠。

已看袖里携东海，端向篱中得画屏。半世生涯皆福地，不妨归更侍祠庭。
宣武军镇作
王彦威（唐代）

天兵十万勇如貔，正是酬恩报国时。汴水波澜喧鼓角，

隋堤杨柳拂旌旗。前驱红旆关西将，坐间青娥赵国姬。

寄语长安旧冠盖，粗官到底是男儿。
壶春堂
范成大（宋代）

松漠丹成去不归，龙髯无复有攀时。
芳园留得觚棱在，长与都人作泪垂。
过白帝城
苏葵（明代）

草昧英雄未定谁，路人先泣汉官仪。峡中形势非难恃，井底规模自不支。

雉堞未颓春藓合，丽谯犹在夕阳迟。行人过日砧声急，欲和当年杜老诗。
澄江八景 其五 石湾春霁
俞远（元代）

春月少晴晴即风，石湾今日好春融。已怜野水添杯绿，更有杂花开树红。

锦帐移厨人簇簇，银鞍并妓马珑珑。击壶错按《伊州弄》，句落鸥波浩荡中。
题夏氏停云轩 其二
钱宰（明代）

松江烟水留宾处，每忆良朋昼不关。稚子当门迎马首，吴姬洗盏立花间。

屋梁落月生颜色，竹上清风解佩环。矫首停云在天末，春醪谁共醉言还。
拟古十三首 其八 冉冉孤生竹
洪适（宋代）

冉冉孤生竹，成阴幽谷中。聿来君子室，葛藟施乔松。

乔松千百寻，攀附犹可穷。思君江水深，褰裳难往从。

同心而偏栖，愧彼摩霄鸿。灼灼芙蓉花，凌波媚芳风。

非不努力爱，秋至无归鸿。昔盟傥不寒，谁叹久西东。
郊庙歌辞。享太庙乐章。舒和
佚名（唐代）

圣敬通神光七庙，灵心荐祚和万方。

严禋克配鸿基远，明德惟馨凤历昌。
二郎神（次方时父送春）
赵以夫（宋代）

一江渌净，算阅尽、燕鸿来去。便系日绳长，修蟾斧妙，教驻韶毕系许。白白红红多多态，问底事、东皇无语。但碧草淡烟，落花流水，不堪回伫。

晴雨。陡寒乍热，清阴庭户。任诗卷抛荒，棋枰休务，寂寞风帘舞絮。我酌君斟，我词君唱，谁似卿卿箫史。拼酩酊，断送春归，恰好听鸠呼妇。
又约赵大再游小阳明其山全似峡中点烟一亭可
苏泂（宋代）

客路心常慰，归栖气苦低。
经行天柱北，梦想雪峰西。
翠壁千岩长，苍烟半点迷。
何当同拄杖，重此听猿啼。
三月十九日夜极冷
范成大（宋代）

谁勒余寒不放回，春深犹暖地炉灰。
乡心忽向烛前动，夜雨先炉竹里来。
鶗鴃已如莺百啭，酴醾那复雪千堆。
调糜煮药东风老，惭愧茶瓯与酒杯。
和邓讲书
释道璨（宋代）

杨柳阴阴水一涯，无边天地入窗纱。
土阶过雨苔生润，竹迳无人草自花。
圣处工夫期我立，吟边生活赖成家。
夜来梦泛沧浪水，两袖清风钓岸沙。
春草曲
李瓒（明代）

春风百草生何许，伊流之洲澧之浦。荃蘅兰蕙与芳杜，馨香采色纷无数。

鶗鴂先鸣众芳举，万绿如烟花欲语。王孙游子去湘楚，蘼芜斗谢山之阻。

春草无情情独苦，别离恨深乃终古。春草生，泪如雨。
题商山四皓图为陈徵士致广题
李昌祺（明代）

昵昵戚姬宠，胶胶如意怜。壮哉盘石基，凛将殒而颠。

睿志慝深盘，嘉猷忌谠言。辅臣谋已拙，壸阈忧徒悬。

遐飞四威凤，千仞来翩翩。赖以为羽翼，大本安且全。

翻然振归翮，遥想商山还。兹事已云远，高风图画传。
满江红（甲申春侍亲来利州道间）
李曾伯（宋代）

衮衮青春，都只恁、堂堂过了。才解得，一分春思，一分春恼。儿态尚眠庭院柳，梦魂已入池塘草。问不知、春意到花梢，深多少。

花正似，人人小。人应似，年年好。奈吴帆望断，秦关声杳。不恨碧云遮雁绝，只愁红雨催莺老。最苦是、茅店月明时，鸡声晓。
吴下肃公挽歌辞三首
司马光（宋代）

辞华已独步，政治复无前。
吏不容三穴，民皆载二天。
於今知和寡，自古愧才偏。
惆怅棠阴下，仁风尚蔼然。
次韵李伯纪园亭 其二
吕本中（宋代）

本无俗事可装怀，药圃花栏应手栽。乘兴聊陪野僧坐，赏心时许故人来。

顿令此地成三绝，不为它乡赋七哀。钟鼎山林两无碍，豫章须是栋梁材。
醉中食鲙思
欧阳澈（宋代）

君不见秋风未发鲈正肥，张翰思归心欲飞。又不见田文有客思弹铗，为叹无鱼声激烈。

水晶细鲙落金盘，须信江南味中绝。山谷曾名醒酒冰，一箸未尝延俗客。

助盘橙橘荐甘酸，入口琼瑶碎牙颊。扶起嵇康颓玉山，涤破乐天醉吟魄。

烹龙炮凤未云珍，策勋终是愧霜鳞。江湖散人兴不浅，为羡此品常垂纶。

有时举竿获锦鲤，玉屑花中拚烂醉。笑他大嚼市廛流，浪说屠门能快意。

灵运池中蓄颇多，扬鬐鼓鬣戏清波。知我平生嗜此癖，霜刀细缕红玉搓。

典衣沽酒试轰饮，缬纹入面春风和。男儿大抵皆忼慨，功名未必常蹉跎。

醉来击剑思白雪，閒愁万斛俱消磨。杯盘虽冷落，风月输吟哦。

逸气射斗牛，无人识太阿。俗态翻云仍覆雨，世情炙手扰张罗。

丈夫富贵当自致，耻傍权门效女萝。雄图自许羞俯仰，请看毫端食鲙思。
送王长元同弟次元赴官
饶节（宋代）

梁苑春未竞，隋河冻尚肥。鬓毛开老境，甲子运天机。

华鄂君方仕，樵苏我未归。凭将汝南麈，慎对可人挥。
出微王峡读子厚诗恍然偶作二绝句
张嵲（宋代）

西来一水古今绿，峡里诸山天下奇。
非是愚溪溪上客，未应轻作此山诗。
同高叔不愚如晦饮再次韵二首
陈造（宋代）

诗老掀髯吟掉头，红妆间坐眼波秋。
快倾良夕如渑酒，宛是当时锁燕楼。
想有疎帘窥白下，可无急鼓衮伊州。
凭君更晚刘师命，宽破三年烂漫游。
浣溪沙·莲漏三声烛半条
纳兰性德（清代）

莲漏三声烛半条，杏花微雨湿红绡。那将红豆记无聊。
春色已看浓似酒，归期安得信如潮。离魂入夜倩谁招。
成父送梅一株
赵蕃（宋代）

无竹恐人俗，无梅忧竹孤。
阿连解我意，为致三尺株。
莳之西窗前，青白相与扶。
梅瘦竹亦瘠，岂唯人独癯。
终年厄贫病，藉尔得暂愉。
索酒莫计琖，瓶罄当续沽。
次韵高子勉十首
黄庭坚（宋代）

扫雪我三日，御风君过旬。
言诗今有数，下笔不无神。
行布佺期近，飞扬子建亲。
可怜金石友，去不待斯人。
题伊叟庵 其一
文彦博（宋代）

斯干室上上方北，岩伴自为伊叟庵。每到庵中须熟寝，觉来惟共老僧谈。
荷鹭
释智愚（宋代）

蒲叶吹秋，水天漠漠。
敛影肃心，意不在吸。
曾宏父将往霅川见内相叶公以诗为别次其韵以自见 其九
沈与求（宋代）

翰林胸中浩千古，笔头戏作江海潮。子行造膝可问法，门前烟浪拍溪桥。
武康卜居 其七
安希范（明代）

夙有山栖癖，山惟恐不深。兹岩余自惬，俗辙孰相寻。

密竹翠弥岭，幽兰香满林。贞操与芳韵，与尔托同心。
句
九泉前贤（宋代）

四门九井虽依旧，二虎双鸡已不来。
虽有嘉肴
《礼记·学记》（两汉）

虽有嘉肴，弗食，不知其旨也；虽有至道，弗学，不知其善也。是故学然后知不足，教然后知困。知不足，然后能自反也；知困，然后能自强也。故曰：教学相长也。《兑命》曰“学学半”，其此之谓乎！
偈颂一百二十三首 其九十九
释祖钦（宋代）

只此见闻非见闻，无馀声色可呈君。岭梅破雪偷开眼，一点清香欲断魂。
仙迹岩题诗二十三首·璇玑殿
佚名（宋代）

众圣环拱位中天，统济乾坤妙转旋。
高覆崑崙朝帝阙，注生回死福增延。
卢行者偈
宗泽（宋代）

休问东西南北，莫说之乎者也。
直饶神秀文□，不似老卢行者。
伤近者不见
王建（唐代）

离人隔中庭，幸不为远征。雕梁下有壁，闻语亦闻行。

天涯尚寄信，此处不传情。君能并照水，形影自分明。
丽春
杜甫（唐代）

百草竞春华，丽春应最胜。
少须颜色好，多漫枝条剩。
纷纷桃李枝，处处总能移。
如何此贵重？却怕有人知。
次韵项丈雪诗
范成大（宋代）

兜罗世界三千刹，重璧楼台十二城。云暗峨嵋封古色，日曛鳷鹊溜春声。

莫将蕉叶评摩诘，且撚梅花慰广平。更忆缑山可怜夜，怯寒谁与伴调笙。
祝周小山世长六十 其一
王季珠（清代）

帘额翩翩舞燕莺，东风含笑拜先生。杏花村店沽春健，杨柳溪桥曳杖轻。

课士心先魔障扫，观书眼比佛灯明。为何甲子都忘记，晋帖唐诗仔细评。
卖花翁
方岳（宋代）

不论袍紫与鞓红，一朵千金费化工。
人共醉花花亦醉，莫教山圃不春风。
赤壁赋画图
吴当（元代）

水落江潭月满汀，秋光一色漾空青。长歌窈窕吹箫者，祗许飞来白鹤听。
次天元十载华阴发兵，作时有郎官点发
储光羲（唐代）

鬼方生猃狁，时寇卢龙营。帝念霍嫖姚，诏发咸林兵。

天星下文阁，简师临我城。三陌观勇夫，五饵谋长缨。

雷野大车发，震云灵鼓鸣。太华色莽苍，清渭风交横。

胡马悲雨雪，诗人歌旆旌。阏氏为女奴，单于作边氓。

神皇麒麟阁，大将不书名。
江干即事 其一
方士鼐（清代）

匹练澄清送早潮，白云深处断虹桥。荻洲风起秋声冷，吹散遥天碧玉箫。
义利吟
邵雍（宋代）

贲於丘园，束帛戈戈。
义既在前，利在其间。
舍尔灵龟，归我朵颐。
义既失之，利何能为。
尚义必让，君子道长。
尚利必争，小人道行。
秋日留别刘大 其二
王恭（明代）

年少与君轻别离，肯将清泪洒临岐。那堪短褐飘蓬后，不似寒窗剪韭时。

遥夜客心悬络纬，隔帘霜影动辛夷。十年此会仍分手，何得杂尊复共持。
贺文铭德铭遥想忠铭亲家赋此
张子翼（明代）

佩声遥出凤池头，倚席弹冠喜气周。万里风云瞻北极，九霄花萼壮南楼。

秦关尽拱飞甍外，汉署堪怜并辔秋。莫向长安添别恨，冰天旭日照炎洲。
游鱼
宋祁（宋代）

游鱼川上乐，映藻复依蒲。
须防裁密纲，莫独畏鹈鹕。
蜀山道中
史谨（明代）

塞上秋光向晚多，无边胜槩入吟哦。太行旧畏羊肠险，驿路今从鸟道过。

眼底故人无鲍叔，军中诸将有廉颇。羁愁忽共云烟集，几处猿声出薜萝。
玉几招同蕳洲小饮琴香初地
符曾（清代）

小饮便成醉，人生握手难。莫言世路窄，但计酒肠宽。

各已颜苍老，时方晚薄寒。数枝篱菊在，相慰复相看。
寿兴国守
李秩（宋代）

缥缈黄堂拥瑞烟，神光照社记当年。
风云庆会千龄际，萸菊佳辰六日前。
荡节已尝烦出使，辅藩聊复赖于宣。
庙堂参赞犹虚位，飞诏行看下九天。
夏夜闻蚯蚓吟
卢仝（唐代）

夏夜雨欲作，傍砌蚯蚓吟。念尔无筋骨，也应天地心。

汝无亲朋无，汝无名利侵。孤韵似有说，哀怨何其深。

泛泛轻薄子，旦夕还讴吟。肝胆异汝辈，热血徒相侵。
送陈庆伯三乎
赵蕃（宋代）

闻道君行欲转江，江行此路不胜长。
虽然不患无归遗，收拾江山一锦囊。
与客观雪
方岳（宋代）

肺渴初供醒酒冰，又思携客上峥嵘。
十分宇宙无尘事，一色琼瑶是化城。
病起未堪论斗醉，诗狂且莫到参横。
剡溪可是忙回棹，冻合琉璃作麽生。
谒金门（和巽吾海棠韵）
刘辰翁（宋代）

游赏竞。看取落红阵阵。花睡不成娇似病。春寒空受尽。

旧日不成繁盛。欲饮如今无兴。恨满东风无绿鬓。东风还自恨。
小池观鱼
姜特立（宋代）

戏投饼饵方塘上，无限鱼儿翻翠浪。
向来瓠瑟听遗音，今日梅山识清唱。
诗一首
戚明瑞（宋代）

蓝田战秦将，子婴竖降帻。
至今柏树精，疑是卧龙魄。
哭卫尚书
灵一（唐代）

画戟重门楚水阴，天涯欲暮共伤心。南荆双戟痕犹在，

北斗孤魂望已深。莲花幕下悲风起，细柳营边晓月临。

有路茫茫向谁问，感君空有泪沾襟。
沁园春 次希孟韵，时召至通州，以病归。时
许有壬（元代）

坎止流行，行止非人，何劳用心。羡枝巢居士，泥涂轩冕，时斋老羡，城市山林。富贵何常，荣枯递转，惟有高名不陆沉。他休问，只清风一榻，多少黄金。神仙方外难寻。更可笑牛山泪满襟。且清尊素瑟，半庭花影，芒鞋竹枝，十里松阴。归去成辞，闲居留赋，梁父安能抱膝吟。迷途者，听云闲高唱，谁嗣鸿音。
三月二十二日榴花盛开戏作绝句
陈师道（宋代）

五月榴花忽见春，白头喜遇一番新。
可能略不解春意，只有寻枝摘叶人。
入壶天洞
欧必元（明代）

高峰片片白云遮，鸟道千寻一径斜。洞口未乘缑岭鹤，涧边唯径武陵花。

壶山采药疑无路，鸡犬逢人尚有家。咫尺玉田如可到，与君随地炼丹砂。
东门行
孙一元（明代）

晚出东门道，停车望眼舒。悲风横空来，瑟瑟吹我裾。

芳华尽销歇，杞枳生郊墟。我前跑野𤢶，我后号山狙。

无家问乐土，八九村疃虚。饥民抱子出，野哭还趑趄。

他方尚格斗，盗贼骄有馀。四海困转役，人命化为鱼。

有魂招不得，剪纸满沟渠。涕下漫沾巾，幽怀何时摅。
郊庙歌辞。五郊乐章。黑帝羽音
佚名（唐代）

严冬季月，星回风厉。享祀报功，方祚来岁。
秋晚
白居易（唐代）

烟景澹濛濛，池边微有风。觉寒蛬近壁，知瞑鹤归笼。

长貌随年改，衰情与物同。夜来霜厚薄，梨叶半低红。
自洪坑至岑山渡道中
洪饴孙（清代）

一碧渐江水，众壑含虚明。岑山峙中流，力与惊涛争。

孤峰荡回飙，万绿吹冥冥。唤渡人偶来，鉴影毫发清。

风声与水声，澒洞益可听。三两莲叶舟，渔网挂晚晴。

我家距岑山，五里云坡平。时餐渐江水，仰止岑山行。

古岸倚绝壁，踏歌行客情。清梦有时去，醉月吹瑶笙。

何时理钓蓑，来与江鸥盟。
雨花台
李龏（金朝）

不见梁时说法僧，一台芳草自青青。满山码碯殷红子，空验天花旧点灵。
和虚斋劝农十诗 其一
郑清之（宋代）

迢递层阴晓自开，仙舟花底问瀛莱。文章太守非游衍，为省春耕特地来。
次韵呈与叔兄
卫泾（宋代）

野塘古岸饱经行，风雨尘埃笑满裳。
尊酒清江君意厚，片帆千满客怀伤。
出门求益谋何拙，扫几观书味更长。
归去飞篷试回首，一川烟水正微茫。
句
武三思（唐代）

云螭非易匹，月驷本难俦。
和中函晏尚书忆谯涡二首
宋庠（宋代）

沿缘绿篠无穷岸，萦带香荷几曲溪。
可惜高秋真赏地，夕阳残月枉平西。
舟夜不寐怀直夫
唐树义（清代）

几年踪迹赋江蓠，四海论交说共谁。别后更无诗可读，近来惟有月相随。

曾游五岳君真健，不负千秋我所思。记取长安风雨夜，一樽清对数吟髭。
客游旅怀
姚合（唐代）

客行无定止，终日路岐间。马为赊来贵，僮缘借得顽。

诗书愁触雨，店舍喜逢山。旧业嵩阳下，三年未得还。
妙峰山娘娘殿进香
陈曾寿（清代）

秀绝中天第一峰，凤冠高簇翠芙蓉。潜心迥出孤云表，善眼仙留满月容。

石作围屏张锦幄，道排严卫肃虬松。青山独往容閒逸，神傥愁予正直胸。
傅冲益久不得书
汪藻（宋代）

经年坐久一蒲团，幽鸟时呼到曲栏。山色总兼溪色好，松声长曲雨声寒。

那将俗物关心事，只拟晴窗想鼻端。已作生涯蚕事老，故人谁肯报平安。
采芙蓉
李世民（唐代）

结伴戏方塘，携手上雕航。船移分细浪，风散动浮香。

游莺无定分，惊凫有乱行。莲稀钏声断，水广棹歌长。

栖乌还密树，泛流归建章。
潇湘八景 其二 烟寺晚钟
陈孚（元代）

山深不见寺，藤阴锁修竹。忽闻疏钟声，白云满空谷。

老僧汲水归，松露堕衣绿。钟残寺门掩，山鸟自争宿。
水仙子·晚节寒花犹带蕊
佚名（宋代）

晚节寒花犹带蕊。隐映老人星瑞世。绿衣初是政成归，真盛事。谁可比。那更新来孙又子。烟细金炉香旖旎。想像瑶池生绿蚁。酿成佳气郁葱葱，当此际。将一醉。百岁从交今日始。
次胡馀学同年四首
曹泾（宋代）

对看中秋是好天，健来欣为子分田。
只消菽水叹无尽，况有经书腹可便。
家事既传情思稳，吟篇谩写墨痕鲜。
惟馀学课随年捱，共我艰劬知几员。
碧螺峰
王鏊（明代）

俨双峰兮亭亭，忽雾绕兮云横。冈峦纷兮离合，涧壑黯兮峥嵘。

望夫人兮不远，路杳杳兮难征。